## Pravilnik o ispitu za obavljanje uzgoja ribe i drugih morskih organizama

### NN 76/2011 (6.7.2011.), Pravilnik o ispitu za obavljanje uzgoja ribe i drugih morskih organizama

MINISTARSTVO POLJOPRIVREDE, RIBARSTVA I RURALNOG RAZVOJA

1623

Na temelju članka 81. stavka 6. Zakona o morskom ribarstvu (»Narodne novine«, br. 56/10 i 127/10) ministar poljoprivrede, ribarstva i ruralnog razvoja donosi

PRAVILNIK

O ISPITU ZA OBAVLJANJE UZGOJA RIBE I DRUGIH MORSKIH ORGANIZAMA

Članak 1.

Ovim Pravilnikom propisuje se:

1. program ispita za obavljanje uzgoja ribe i drugih morskih organizama (u daljnjem tekstu: uzgoj),

2. obrazac i način izdavanja uvjerenja o stručnoj osposobljenosti za obavljanje uzgoja (u daljnjem tekstu: uvjerenje),

3. oblik, sadržaj i način vođenja Registra o izdanim uvjerenjima o stručnoj osposobljenosti za obavljanje uzgoja (u daljnjem tekstu: registar).

Članak 2.

(1) Program ispita za obavljanje uzgoja (u daljnjem tekstu: program) obuhvaća poznavanje sljedećih tema:

1. značaj uzgoja ribe i drugih morskih organizama za Republiku Hrvatsku,

2. izbor i gospodarenje lokacijama za uzgoj: geomorfološke, hidrografske i ekološke karakteristike, koncensioniranje,

3. mjere za očuvanje uzgojne sredine,

4. biološke karakteristike ribe i drugih morskih organizama pogodnih za uzgoj,

5. uzgojne tehnologije,

8. poznavanje zakonskih i podzakonskih propisa iz područja uzgoja ribe i drugih morskih organizama.

(2) Okvirni sadržaji iz tema navedenih u stavku 1. ovoga članka osnova su za oblikovanje ispitnih pitanja na provjeri stručne osposobljenosti za obavljanje uzgoja.

Članak 3.

(1) Ispit za obavljanje uzgoja (u daljnjem tekstu: ispit) polaže se pred Povjerenstvom za ispite za obavljanje uzgoja ribe i drugih morskih organizama (u daljnjem tekstu: povjerenstvo), koje se ustrojava pri Ministarstvu poljoprivrede, ribarstva i ruralnog razvoja (u daljnjem tekstu: ministarstvo) a imenuje ga ministar poljoprivrede, ribarstva i ruralnog razvoja (u daljnjem tekstu: ministar).

(2) Povjerenstvo iz stavka 1. ovoga članka sastoji se od predsjednika povjerenstva, najmanje dva člana povjerenstva te tajnika povjerenstva.

Članak 4.

(1) Rokove za polaganje ispita određuje predsjednik povjerenstva.

(2) Administrativne poslove u svezi s organizacijom i održavanjem ispita obavlja ministarstvo.

Članak 5.

(1) Kandidat koji želi polagati ispit podnosi pismenu prijavu povjerenstvu.

(2) Prijava iz stavka 1. ovoga članka mora sadržavati:

– ime i prezime,

– adresu prebivališta,

– OIB,

– datum i mjesto rođenja,

– dokaz o uplaćenoj naknadi za polaganje ispita.

(3) Kandidat će nakon dostavljene prijave biti obaviješten o obveznoj literaturi za polaganje ispita.

Članak 6.

Povjerenstvo kojem je kandidat podnio prijavu za polaganje ispita utvrđuje da li kandidat ispunjava uvjete za polaganje ispita.

Članak 7.

(1) Troškove povjerenstva za polaganje ispita snosi kandidat.

(2) Visinu iznosa troškova iza stavka 1. ovoga članka utvrđuje ministar.

Članak 8.

(1) Predsjednik, članovi i tajnik povjerenstva imaju pravo na naknadu za rad u povjerenstvu.

(2) Naknada iz stavka 1. ovoga članka određuje se po kandidatu, a utvrđuje se posebnim rješenjem ministra.

Članak 9.

Kandidat koji neopravdano odustane od započetog polaganja stručnog ispita, smatra se da nije položio ispit.

Članak 10.

(1) Ukupna ocjena uspjeha ispita je »položio« ili »nije položio«.

(2) Kandidat se ocjenjuje ocjenom »položio« ako je pokazao zadovoljavajuće poznavanje ispitnog gradiva.

Članak 11.

O položenom ispitu svakom kandidatu ministarstvo izdaje uvjerenje na obrascu koji je tiskan uz ovaj Pravilnik i čini njegov sastavni dio (Prilog 1.).

Članak 12.

(1) Obrazac uvjerenja se sastoji od prednje i stražnje strane i formata je A4 (210 × 297 mm).

(2) Prednja i stražnja strana obojene su svjetloplavom bojom, a na prednjoj stranici otisnut je vodeni žig.

(3) Obrazac uvjerenja se ispunjava elektronički i ispisuje računalnim ispisom.

Članak 13.

(1) Na prednjoj stranici obrasca uvjerenja od vrha prema dnu je tekst sljedećeg sadržaja:

– grb Republike Hrvatske,

– Republika Hrvatska,

– naziv ministarstva koje izdaje obrazac uvjerenja,

– naziv povjerenstva za ispite,

– naziv obrasca uvjerenja,

– ime i prezime nositelja uvjerenja,

– adresa prebivališta nositelja uvjerenja,

– OIB i datum rođenja nositelja uvjerenja,

– mjesto i država rođenja nositelja uvjerenja,

– datum kada je nositelj uvjerenja položio ispit,

– klasifikacijska oznaka, urudžbeni broj i datum, te pečat i potpis predsjednika povjerenstva,

– serijski broj obrasca uvjerenja.

(2) Zadnja stranica obrasca uvjerenja ne sadrži podatke i prazna je.

Članak 14.

Registar o izdanim uvjerenjima vodi se u elektroničkom obliku u bazi podataka Ministarstva pod nazivom »Marikultura«.

Članak 15.

Ministarstvo upisuje u bazu podataka »Marikultura« sljedeće podatke:

1. redni broj i datum upisa,

2. klasifikacijsku oznaku, urudžbeni broj, datum i mjesto izdavanja uvjerenja te serijski broj obrasca uvjerenja,

3. podatke o osobi kojoj je izdano uvjerenje (ime i prezime, adresa prebivališta, OIB, datum i mjesto rođenja),

4. datum polaganja ispita, Povjerenstvo pred kojim je osoba polagala ispit,

5. napomenu.

Članak 16.

Stupanjem na snagu ovog pravilnika prestaje važiti Pravilnik o programu ispita za obavljanje uzgoja, obrascu i načinu izdavanja uvjerenja o stručnoj osposobljenosti i obliku, sadržaju i načinu vođenja registra o izdanim uvjerenjima o stručnoj osposobljenosti (»Narodne novine«, broj 07/03).

Članak 17.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/11-01/77

Urbroj: 525/11-1

Zagreb, 14. lipnja 2011.

Potpredsjednik Vlade
Republike Hrvatske i ministar poljoprivrede, ribarstva i ruralnog razvoja
Petar Čobanković, v. r.

![](dodatni/415861.jpg)

Pravilnik, NN 76/2011-1623